রেহানা জানালেন, কিন্তু শেষ পর্যন্ত আর ঢাকা যাওয়া হয়নি এই টিমের। আইনজীবিরা যেদিন ভিসার জন্যে হাইকমিশনে যাওয়ার সিদ্ধান্ত নিলেন সেদিন পুরো হাইকমিশনই বন্ধ করে রাখা হয়, ভিসা দেয়াতো দুরের কথা। তিনি বলেন, ‘এটি হলো ৭৯ বা ৮০ সালের কথা’। তিনি জানান এরপরও হতাশ না হয়ে বঙ্গবন্ধু হত্যার তদন্ত ও বিচারের দাবিতে তৎপরতা চালাতে থাকেন। তিনি বলেন, ‘সুইডেন থেকে ফিরে আসার পর লন্ডনে আমার সাক্ষাত হলো মালেক উকিল, সামাদ আজাদ ও ড: কামাল হোসেন সাহেবের সাথে। তাদের সাথে নিয়ে আমি ওয়েষ্ট মিনিষ্টারের কাছে একটি রেষ্টুরেন্টে প্রেস কনফারেন্স করলাম, আওয়ামী লীগ নেতা আতা খান সাহেবের রেষ্টুরেন্টে। ঐ প্রেস কনফারেন্সে আমি একটি লিখিত বক্তব্য রাখলাম। সাংবাদিকদের সব প্রশ্নের জবাব দিলেন ড: কামাল হোসেন’। রেহানা জানান, এরপর ৮০ সালের দিকে শেখ হাসিনা যখন লন্ডন আসেন তখন পার্টি নেতাকর্মীসহ অনেকের সাথেই যোগাযোগ হয় তাদের। বিয়ের পর ৭৭ সালের শেষের দিকে লন্ডনে তাঁর প্রথম খোঁজ পান আওয়ামী লীগ নেতা গৌস খান, খালেদা দবির ও তৎকালীন ন্যাপ নেতা নিখিলেশ চক্রবর্তী, এমনটাই জানালেন শেখ রেহানা।